b'\n_START_ARTICLE_\nModra frankinja\n_START_PARAGRAPH_\nModra frankinja ali frankinja (tudi frankinja crna, moravka, Blaufrankische, Blue franconian idr.) je rde\xc4\x8da sorta vinske trte in istoimensko vino. Trta z veliko verjetnostjo izvira iz slovenske \xc5\xa0tajerske, najbolj raz\xc5\xa1irjena pa je v nekaterih evropskih vinogradni\xc5\xa1kih de\xc5\xbeelah, v Sloveniji pa v vinorodnih okoli\xc5\xa1ih Dolenjska, Bizeljsko in Bela krajina\n_START_SECTION_\nVino\n_START_PARAGRAPH_\nVino je obi\xc4\x8dajno modrikasto rde\xc4\x8de barve z vijoli\xc4\x8dnim odtenkom, svetlej\xc5\xa1e ali temnej\xc5\xa1e, odvisno od zrelosti in \xc4\x8dasa maceracije. Je polno, izjemno bogato, sadno, sve\xc5\xbee, s svojevrstno fino cvetlico, ki se pribli\xc5\xbeuje modremu pinotu. Kisline mu ne primanjkuje, vonj je sve\xc5\xbe in spominja na jagodi\xc4\x8devje, posebno na malino in borovnico. Vino je primerno za staranje (Vodovnik in sod., 1997)._NEWLINE_V Posavju je modra frankinja po kakovosti glavna rde\xc4\x8da sorta, saj daje odli\xc4\x8dna rde\xc4\x8da vina. Na trgu se kot sortno vino pojavlja sorazmerno redko, ve\xc4\x8d \xc5\xa1ele v zadnjih letih. Najve\xc4\x8dkrat je udele\xc5\xbeena pri pridelavi vina cvi\xc4\x8dek, metli\xc5\xa1ka \xc4\x8drnina in bizeljsko rde\xc4\x8de. Je srednje te\xc5\xbeko rde\xc4\x8de vino, v katerem pri povpre\xc4\x8dnih letnikih prevladuje kislost, medtem ko je pri dobrih letnikih razmerje med kislino in taninskimi snovmi dobro uravnano v harmonijo okusov, ki jo povzro\xc4\x8di intenzivna obarvanost, sortno zna\xc4\x8dilne vonjave in bogata taninska osnova. Da vino dose\xc5\xbee popolno zrelost, je potrebno pet do \xc5\xa1est let zorenja._NEWLINE_Vino vsebuje ok. 12\xc2\xa0% alkohola, izrazit sadni okus in prijetno sve\xc5\xbeino, ki se zadr\xc5\xbei s staranjem. Je odli\xc4\x8den vir antioksidantov, \xc5\xa1e posebej resveratrola, ki zni\xc5\xbeuje splo\xc5\xa1no stopnjo holesterola in varuje srce. Zmerno u\xc5\xbeivanje modre frankinje je \xc5\xa1e posebej priporo\xc4\x8dljivo, saj prepre\xc4\x8duje rakava obolenja._NEWLINE_Vino se postre\xc5\xbee pri temperaturi 16-18 \xc2\xb0C k suhomesnatim jedem, divja\xc4\x8dini in slovenskemu jedilniku. Sodi v kakovostni in tudi vrhunski razred.'